মোশাররফ হোসেন খান : একজন ছাত্রের লক্ষ্য ও উদ্দেশ্য যেমনটি থাকা উচিত আমারও তাই ছিলো। যত যাই করি না কেন আমি লেখাপড়ার প্রতি কখনোই অবহেলা করিনি। বরং ক্লাসের লেখাপড়াকে অগ্রাধিকার দিতাম। ক্লাসের লেখাপড়া শেষ করে তারপর মনোযোগী হতাম সাহিত্যের দিকে। খেলাধুলা, বন্ধুদের সাথে আড্ডা দেয়া, কিংবা অন্য কোনোভাবে সময় নষ্ট করার অভ্যাস আমার ছিলো না। আমি সময়কে কাজে লাগানোর চেষ্টা করতাম যথাযথভাবে। কারণ আমার আব্বাজান বলতেন যে, শিক্ষার ভিতটা মজবুত হলে তার ওপর বড় বড় বিল্ডিং ওঠানো সম্ভব। তিনি মনীষীদের জীবন থেকে উদাহরণ টেনে গল্পের ভঙ্গিতে এসব উপদেশ দিতেন, যা আমার ছাত্রজীবনে খুবই কাজে লেগেছে। এখনও আব্বাজানের প্রতিটি কথাই আমার হৃদয়ে ঝঙ্কার তোলে বইকি!